Ο Ανδροκλής και τα λιοντάρια του

Ο Ανδροκλής και τα λιοντάρια του είναι ελληνική τηλεοπτική σειρά, η οποία προβλήθηκε από την ΕΡΤ2 το 1985.

Σύντομο ιστορικό
Ήδη από τον Μάρτιο του 1976, το σενάριο της σειράς είχε γραφτεί από τον Κώστα Παπαπέτρο και επρόκειτο να γυριστεί σε τηλεοπτική σειρά με τον τίτλο Αχ, καημένε μπαμπά για λογαριασμό της ΥΕΝΕΔ. Όμως ο Παπαπέτρος, εξαιτίας ενός νόμου που αφορούσε τη λογοκρισία, αποφάσισε να μην προχωρήσει στην παραγωγή της σειράς, ενώ στη θέση του Κώστα Βουτσά (που πρωταγωνίστησε στη σειρά) θα ήταν ο Γιάννης Μιχαλόπουλος και ο κύριος χαρακτήρας θα λεγόταν Γιάννης Καρπερός.

Την Τετάρτη 23 Ιανουαρίου 1985 ξεκίνησε στην ΕΡΤ1 η προβολή της σειράς του Γιάννη Δαλιανίδη Τα λιονταράκια μας με πρωταγωνιστή τον Ιάκωβο Ψαρρά, της οποίας ο τίτλος λίγο καιρό μετά έγινε Τα λιονταράκια του κυρ Ηλία. Η πολύ μεγάλη απήχηση της σειράς οδήγησε τους ιθύνοντες της ΕΡΤ2 να δημιουργήσουν μια σειρά με παρόμοιο τίτλο και περιεχόμενο, με λίγη έμπνευση από τον γνωστό θρύλο που σώθηκε από τον Αύλο ΓέλλιοΑύλος Γέλλιος, Noctes Atticae, Βιβλίο V. xiv για τον σκλάβο Ανδροκλή, ο οποίος αντιμετωπίζοντας σε μια αρένα της αρχαίας Ρώμης ένα λιοντάρι, σώθηκε όταν το ζώο θυμήθηκε ότι αυτός το είχε κάποτε βοηθήσει βγάζοντάς του από το πόδι ένα αγκάθι που είχε πατήσει. Ως αποτέλεσμα την Πέμπτη 14 Φεβρουαρίου 1985, προβλήθηκε το 1ο από τα 26 συνολικά επεισόδια της σειράς με τον Κώστα Βουτσά στον ρόλο του κεντρικού ήρωα. Το σενάριο γράφτηκε από τον Κώστα Παπαπέτρο και τη σκηνοθεσία έκανε ο Νίκος Κουτελιδάκης.

Ο αρχικός προγραμματισμός ήταν η προβολή 13 επεισοδίων, αλλά η μεγάλη απήχηση της σειράς οδήγησε σε ανανέωσή της για άλλα 13 επεισόδια και τη προβολή δεύτερου κύκλου από την ΕΡΤ2 το καλοκαίρι του 1985. Μάλιστα, λόγω της επιτυχίας της σειράς, πολλοί παραθεριστές αναζητούσαν τηλεοπτικό δέκτη στο κατάλυμα που έμεναν για να δουν την σειρά.

Τα σκηνικά και τα κοστούμια έχει επιμεληθεί ο Πέτρος Καπουράλης.

Υπόθεση
Ο Ανδροκλής είναι υπεύθυνος λογιστηρίου σε μια εταιρεία ηλεκτρικών ειδών και προσπαθεί να ανταποκριθεί στις διάφορες καθημερινές υποχρεώσεις του. Γκρινιάζει σχεδόν πάντα στους συναδέλφους του, τη Βούλα, η οποία είναι στη γραμματεία, και τον Σταμάτη, που είναι λάτρης του ωραίου φύλου και κολλητός φίλος του. Παράλληλα δυσκολεύεται να αντιληφθεί τη νοοτροπία των παιδιών του, καθώς θέλει να έχει τον πρώτο και τον τελευταίο λόγο σε όλες τους τις κινήσεις, πράγμα το οποίο τα αναγκάζει να κάνουν πράγματα κρυφά απ' αυτόν. Επιπλέον έχει και την αδερφή του, τη Μερόπη, η οποία του κάνει διαρκώς πλύση εγκεφάλου για να ξαναπαντρευτεί και του φέρνει προξενιά, χωρίς όμως επιτυχία. Η Μερόπη είναι παντρεμένη με τον ράφτη Παντελή, ο οποίος τη ζηλεύει πολύ και θέλει να ξέρει ανά πάσα στιγμή πού βρίσκεται και τι κάνει. Κάποια στιγμή έρχεται ν' αναστατώσει τη ζωή του Ανδροκλή η οδοντίατρος Ιωάννα Βαρούτη, η οποία νοικιάζει το διπλανό διαμέρισμα σαν σπίτι-ιατρείο. Μαζί της έχει την κόρη της, Τερέζα, και τη γραμματέα της, Κάτια.

Διανομή
Κώστας Βουτσάς - Ανδροκλής Καρπερός, χήρος επιχειρηματίας και πατέρας 5 παιδιών
Παύλος Χαϊκάλης - Ζαχαρίας Καρπερός, πρωτότοκος γιος του Ανδροκλή
Νένα Μεντή - Γεωργία Καρπερού, σύζυγος του Ζαχαρία και νύφη του Ανδροκλή
Κώστας Ευριπιώτης - Κωστής Καρπερός, 2ος γιος του Ανδροκλή
Μαρίνα Ρώμα - Μαρίνα Καρπερού, η μοναδική κόρη του Ανδροκλή
Δημήτρης Φραγκιόγλου - Μιχάλης Καρπερός(Φούσκας), 3ος γιος του Ανδροκλή
Γιώργος Γιανναράκος - Αντώνης Καρπερός, 4ος γιος του Ανδροκλή, ο οποίος δεν εμφανίστηκε ποτέ στη σειρά
Νατάσα Τσακαρισιάνου - Βούλα, συνάδελφος του Ανδροκλή
Δημήτρης Καλλιβωκάς - Σταμάτης, συνάδελφος του Ανδροκλή
Δήμητρα Σερεμέτη - Μερόπη Καρπερού, αδερφή του Ανδροκλή
Βαγγέλης Πρωτοπαππάς - Παντελής, σύζυγος της Μερόπης και γαμπρός του Ανδροκλή
Μάρθα Καραγιάννη - Ιωάννα Βαρούτη, οδοντίατρος η οποία εγκαθίσταται στο διαμέρισμα το οποίο βρίσκεται δίπλα σ' αυτό στο οποίο μένει ο Ανδροκλής
Ολύνα Ξενοπούλου - Τερέζα Βαρούτη, κόρη της Ιωάννας
Τούλα Σπινέλη - Κάτια, γραμματέας της Ιωάννας

Παραπομπές

Κατηγορία:Τηλεοπτικές σειρές ΕΡΤ
Κατηγορία:Ελληνικές κωμικές τηλεοπτικές σειρές